Martonvásár Város Önkormányzata 
Képviselő-testületének 
……/2026. (…...) önkormányzati rendelete 
a közterületek használatáról

/Szürke részek: a hatályos szabályozásból átvett elemek,
Zöld részek: tartalmilag, jogtechnikai okok miatt vagy az önálló ÖR miatt átvett ÚJ elemek,
Sárga részek: eldöntendő szabályozási tartalom./

[1] Martonvásár Város Önkormányzatának Képviselő-testülete e rendeletet azzal a céllal alkotja, hogy meghatározza a közterület helyben elvárt, rendeltetésszerű és rendeltetésétől eltérő használatának rendjére vonatkozó szabályokat, valamint megállapítsa a közterület-használati díj mértékét.
[2] Martonvásár Város Önkormányzatának Képviselő-testülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:
I. Fejezet
Általános rendelkezések

1. A rendelet hatálya

1. § E rendelet hatálya a Martonvásár Város Önkormányzata (a továbbiakban: Önkormányzat) közigazgatási területén lévő közterületekre, valamint az Önkormányzat tulajdonában álló területek közhasználatra és gyalogosforgalom számára átadott részére terjed ki.
2. § (1) E rendelet hatálya nem terjed ki 
a) a választási eljárásról szóló törvényben szabályozott plakát, hirdetmény kihelyezésre;
b) a közforgalom számára megnyitott magánterület használatára.
(2) E rendeletben foglaltakat
a) a mozgóképről szóló 2004. évi II. törvény szerinti filmalkotás forgatása céljából történő igénybevétel esetén, a közterület filmforgatási célú használatáról, valamint
b) a Martonvásár Város Önkormányzata tulajdonában álló helyi közutak kezelésének szakmai szabályairól, továbbá az útépítések, a közterületet érintő közmű- és egyéb építések, valamint az útburkolatbontások szabályozásáról (a továbbiakban: útrendelet)
szóló önkormányzati rendeletekben foglalt eltérésekkel kell alkalmazni.

2. Értelmező rendelkezések

3. § E rendelet alkalmazása szempontjából:
1. alkalmi vásár: legfeljebb 30 napos árusítás;
2. árubemutatás: a termék eladásra kínált, közterületen történő kihelyezése, bemutatása, ide nem értve a kézből történő árusítást;
3. automata árusító gép: emberi közreműködés nélkül, önkiszolgáló módon áru értékesítésére vagy szolgáltatás nyújtására alkalmas, közterületen elhelyezett berendezés;
4. bejelentő: a bejelentés-köteles közterület-használatot az e rendelet szerinti bejelentés megtételével kezdeményező, illetve a bejelentés tudomásulvételét követően a közterületet használó természetes személy, jogi személy vagy jogi személyiséggel nem rendelkező szervezet;
5. cég- és címtábla: olyan tábla, amely
a) a kereskedelmi egység, iroda bejelentésben szereplő elnevezését, alapvető tevékenységére utaló feliratot, a cég jelképét, nyitvatartási idejét, valamint eltérő helyen lévő székhelyének címét tartalmazza,
b) összfelülete az egy m²-t nem haladja meg és
c) a tevékenység végzésére szolgáló helyiség bejáratánál helyezik el;
6. elektromos töltőállomás: a közúti járművek elektromos energiával történő feltöltésére szolgáló, a közterületet érintő töltőberendezés;
7. engedélyes: a közterület használatára határozatban feljogosított személy;
8. felvételkészítés: a mozgóképről szóló 2004. évi II. törvény hatálya alá nem tartozó, kereskedelmi vagy más gazdasági célú fénykép-, film-, videó- vagy hangfelvételnek, illetve ezek bármelyikének közterületen történő készítése, ideértve a reklám-, termék- és divatfotózást, valamint a nem filmalkotásnak minősülő videó- és hangfelvételeket; nem minősül felvételkészítésnek a 7. § (2) bekezdés a) pontja szerinti, kizárólag kézi hordozású eszközökkel végzett, 30 percet meg nem haladó időtartamú felvétel készítése;
9.  gazdasági reklám: a gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény 3. § d) pontjában meghatározott felület (a továbbiakban: reklám);
10. göngyöleg: az áru szállítására, tárolására szolgáló csomagolóeszköz (láda, rekesz, raklap, konténer, hordó, tartály, stb.);
11. helyi közút: a közúti közlekedésről szóló 1988. évi I. törvény (a továbbiakban: Kkt.) 32. § (1) bekezdésében meghatározott tulajdonlású utak;
12. idényjellegű gyümölcs- és fenyőfa árusítás: a termény, illetve a fenyőfa szezonjához kötött, meghatározott időszakra korlátozódó közterületi árusítás;
13. javító-szolgáltató tevékenység: a fogyasztó által rendeltetésszerűen használt termék, tárgy javítására, karbantartására irányuló, közterületen végzett szolgáltató tevékenység;
14. kézből történő utcai árusítás: a termék közterületen, kézben tartva vagy hordozható eszközzel, rövid időtartamban történő árusítása;
15. kiemelt jelentőséggel bíró közterületek: a város közigazgatási területén kiemelt turisztikai jelentőséggel bíró, e rendelet 3. mellékletében meghatározott közterület, (ahol – kiemelt jelentőségére tekintettel – a közterület gondozásával és rendben tartásával kapcsolatos lakossági feladatokat az önkormányzat látja el);
16. kirakatszekrény: az üzlet árukészletének bemutatására szolgáló, az üzlet homlokzatán vagy a közterületen elhelyezett, üvegezett szerkezet;
17. közpark: az önkormányzat tulajdonában, kezelésében álló, közösségi célú, rendeltetés-szerűen pihenésre, rekreációra szolgáló, gondozott közterület;
18. közterület: a közterület-felügyeletről szóló 1999. évi LXIII. törvény (a továbbiakban: Kftv.) 27. § a) pontjában meghatározott terület, ideértve a magánterületnek a közforgalom számára a tulajdonos (használó) által megnyitott és kijelölt részét, továbbá azt a magánterületet is, amelyet azonos feltételekkel bárki használhat;
19. közterület rendeltetése: a telkek térbeli kapcsolatának, megközelítésének, a közúti és gyalogos közlekedés, a kikapcsolódás, a szórakozás, a sporttevékenység, a szabadidő-eltöltés, a felvonulás, a gyülekezés, a közösségi megnyilvánulás, a szobor elhelyezésének, emlékhely kialakításának, művészeti alkotások elhelyezésének, a közművek elhelyezésének, zöldterületek kialakításának biztosítása;
20. közterület rendeltetéstől eltérő célú használata: ha a használat a közterület vagy annak egy meghatározott részének mások általi rendeltetésszerű igénybevételét az e rendeletben megfogalmazott módon korlátozza, vagy akadályozza;
21. magánterület: a közterület fogalma alá nem tartozó terület;
22. mobil elárusító fülke, egyéb fülke: a pavilonnál kisebb, ideiglenes jelleggel közterületen elhelyezett, árusításra vagy szolgáltatásnyújtásra szolgáló, könnyen eltávolítható építmény;
23. mozgóbolt: a kereskedelemről szóló 2005. évi CLXIV. törvény (a továbbiakban: Kertv.) 2. § 17. pontjában meghatározott jármű, illetve eszköz;
24. mutatványos tevékenység: a közönség szórakoztatására, közterületen végzett, különleges ügyességet, látványosságot bemutató tevékenység, ideértve a cirkuszi és vásári mutatványokat is;
25. pavilon: egyszerűen eltávolítható, szilárd térelemekkel körülhatárolt, talajhoz rögzített, illetve azon álló huzamos emberi tartózkodásra alkalmas, 2 m²-t meghaladó alapterületű építmény;
26. rendezvény: olyan előre meghatározott célból, adott helyen és időben megtartott összejövetel, amely nem tartozik a gyülekezési törvény hatálya alá;
27. szórólaposztás: kis terjedelmű, terméket vagy szolgáltatást népszerűsítő vagy tájékoztatási célú nyomtatvány, irat kézből kézbe történő ingyenes átadása, a gyülekezési jog gyakorlásával összefüggő, valamint az egyházi, vallási tevékenység körében végzett átadás kivételével;
28. települési szilárd hulladék: a háztartásban és a közszolgáltatás keretében gyűjtött, a háztartási hulladékhoz hasonló jellegű hulladék;
29. transzparens: hirdetés céljára szolgáló, nem merev anyagú kifeszített anyag;
30. tüzelőanyag: a fűtésre, illetve tüzelésre használt anyag, így különösen a tűzifa, szén, brikett, pellet;
31. utcabál: közterületen, jellemzően utcában vagy téren megrendezett, a helyi közösség számára nyitott, üzletszerű tevékenység nélküli, jellemzően zenés-táncos, szórakoztató jellegű rendezvény;
32. út: a Kkt. 47. § 7. pontjában meghatározott közterület vagy magánterület;
33. üzemanyagtöltő állomás: a közúti járművek üzemanyaggal történő ellátására szolgáló, a közterületet érintő létesítmény, ideértve az üzemanyagtöltő oszlopokat és azok kiszolgáló berendezéseit;
34. üzemképtelen jármű: a KRESZ 56. § (1) bekezdése szerinti műszaki hibás jármű, valamint az a jármű, amelynek a hatósági jelzése hiányzik vagy engedélye lejárt, vagy a hatósági nyilvántartásban, forgalmi engedélyben szereplő műszaki vizsga érvényességi ideje lejárt, továbbá az a jármű is, amelyet ideiglenesen vagy véglegesen a forgalomból kivontak;
35. üzlet: a Kertv. 2. § 27. pontjában meghatározott épület, épületrész, helyiség;
36. üzlet elé kitelepülés (árusítás): üzlettel rendelkező kereskedő közterületi árusítása az üzlete előtt;
37. üzlethomlokzat (portál): az üzlet közterület felőli homlokzatának a közterületre néző része, ideértve a kirakatot és a bejáratot is;
38. üzleti védőtető (előtető): az üzlet bejárata fölé, a közterület fölé benyúló, időjárás elleni védelmet szolgáló, konzolos vagy más szerkezetű tető;
39. városnéző lassújármű/szerelvény: a városnézés céljára szolgáló, alacsony sebességű, személyszállításra kialakított jármű, illetve egymáshoz kapcsolt járművekből álló szerelvény;
40. vendéglátó-ipari előkert, vendéglátó terasz: közterületen vendéglátás céljára elhatárolt, kereskedelmi egységhez kapcsolódó szabadtéri vendégtér, amelynek része a hozzá kapcsolódó napernyő, árnyékolástechnika; nem tartozik bele a dohányzás céljára külön törvény előírásai szerint kialakított, egy négyzetméter területnagyságot meg nem haladó terület;
41. zöldhulladék: a kertgondozás során keletkező növényi eredetű hulladék (levél, gally, nyesedék, fűnyesedék stb.);
42. zöldterület: állandó növényzettel fedett közterület, amely a település klimatikus viszonyainak megőrzését, javítását, ökológiai rendszerének védelmét, a pihenést és testedzést, vagy a díszítő funkciót szolgálja, továbbá az a növényzet nélküli földes, murvás, stb. közterület, amely ezen funkcióknak tesz eleget, de arról a korábbi növényzetet károsító hatások már kipusztították.

II. Fejezet
A közterület használatának szabályai

3. A közterület-használat általános szabályai

4. § (1) A közterületet, azok építményeit, berendezéseit rendeltetésüknek megfelelő célra – állaguk sérelme nélkül és a hatályos jogszabályok betartásával – bárki szabadon használhatja.
(2) A közterület a rendeltetésétől eltérő célra nem használható, ha a szabályozási terv, a településkép védelméről szóló önkormányzati rendelet vagy e rendelet a közterület rendeltetéstől eltérő használatára korlátozást vagy tilalmat ír elő.
(3) A közterület használója a használat során a közterületben, annak építményeiben, berendezéseiben vagy felszereléseiben okozott kárért a polgári jogi szabályok szerint felel.
5. § (1) A Martonvásár Város Önkormányzatának Képviselő-testülete a közrend, a környezet és a fogyasztók védelme érdekében a közterületek rendeltetéstől eltérő célú használatát (a továbbiakban: közterület-használat) közterület-használati engedélyhez (a továbbiakban: engedély) vagy bejelentéshez köti. A jelen rendeletben foglaltak alapján kiadott engedély, illetve bejelentés tudomásulvétele nem pótolja a külön jogszabályban előírt bejelentési, engedélyezési, hozzájárulási kötelezettséget.
(2) A közterület-használatra való jogosultság az engedélyeshez, illetve a bejelentőhöz kötött, azt másra átruházni nem lehet.

4. Közterület rendeltetéstől eltérő, szabad használata

[bookmark: _Hlk241736157]6. § (1) A közterület a rendeltetésétől eltérő célra szabadon használható, ha a használat célja:
a) úttartozék, valamint a közúti közlekedés szervezésének, irányításának a céljait szolgáló építmény, berendezés – az út, valamint a közút kezelőjének, feladatellátás során történő - elhelyezése és fenntartása;
b) a közterület vagy a közút kezelője és üzemeltetője által – feladatellátása során - végzett fenntartási munka, ide tartozik a fák és zöldterületek védelmét szolgáló berendezések útkezelő általi elhelyezése és fenntartása is;
c) a közterület-fenntartói vagy közrendvédelmi, közbiztonsági létesítmény, berendezés elhelyezése;
d) közszolgáltatási szerződés alapján szervezett közterületek tisztántartására irányuló, hulladékgyűjtési vagy lomtalanítási munkálatok elvégzése;
e) közszolgáltatást végző szervezetek (pl. mentő, rendőrség, katasztrófavédelem, polgárőrség) feladatellátásához szükséges közterület-használat.
(2) A közvetlen élet- vagy balesetveszély, valamint a közmű üzemzavarának elhárításához szükséges munkálatok és tevékenységek végzése esetén, az elhárításhoz szükséges időtartamig a rendeltetésétől eltérő célra szabadon használható.

5. Bejelentés-köteles közterület-használat

7. § (1) A közterület a rendeltetésétől eltérő célra, Önkormányzat felé történő bejelentést követően, engedély nélkül, szabadon használható, ha a használat célja:
a) a helyi önkormányzati alapítású költségvetési szervek;
b) az állami és önkormányzati szervek feladat- és hatáskörének ellátásával összefüggő, valamint ezen szervek vagy személyek által kezdeményezett és szervezett, főképpen közösségi érdeket szolgáló;
c) a helyi civil szervezetek;
d) a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló 2011. évi törvény által meghatározott egyházak;
e) közfeladatok ellátásához kapcsolódóan az önkormányzati tulajdoni részesedéssel működő gazdasági társaságok;
f) önkormányzat megbízásából szerződés hatálya alatt beruházást végző gazdasági társaságok által történik az igénybevétel és az nem kapcsolódik gazdasági-vállalkozási tevékenységhez.
(2) Nem kell továbbá a közterület rendeltetésétől eltérő célra történő igénybevétele esetén engedélyt kérni, de bejelentéssel kell élni az Önkormányzat felé:
a) a kizárólag kézi hordozású eszközökkel végzett, a közterület-használatot lényegesen nem korlátozó, illetve a 30 percet meg nem haladó időtartamú film-, fénykép-, televízió-, videó- és hangfelvételek készítése esetén, Martonvásár Város Önkormányzata Képviselő-testületének a közterület filmforgatási célú használatáról szóló rendeletének hatálya alá nem tartozó felvételkészítési esetekben;
b) üzlethomlokzat, kirakatszekrény, reklám, cég és címtábla elhelyezésekor, ha az a közterületbe 10 cm-en túl nem nyúlik be;
c) építési engedéllyel épült szobor, emlékmű, díszkút, vízmedence, szökőkút, alapzatos zászlórúd, közvilágítási lámpák és köztárgyak elhelyezésekor;
d) magánszemélyek számára építőanyagok, építéshez szükséges szerkezetek, továbbá költözködés alkalmával bútorok és egyéb háztartási felszerelések, vagy tüzelőanyag 48 óránál rövidebb időtartamra való elhelyezésekor, feltéve, ha az a tevékenység a közterület rendeltetésszerű használatát nem zavarja és a közlekedés rendjét nem akadályozza;
e) utcabál tartása esetén, amennyiben az utcabál idejében a helyszínen üzletszerű tevékenységet nem végeznek.

6. Engedélyköteles közterület-használat

8. § (1) Közterület rendeltetésétől eltérő célra – a 7. §-ban foglaltak kivételével – kizárólag engedély birtokában használható.
(2) Engedélyt kell beszerezni különösen:
a) a közterületbe 10 cm-en túl benyúló üzlethomlokzat (portál), kirakatszekrény, üzleti védőtető (előtető),  reklám, cég- és címtábla elhelyezéséhez;
b) reklám, figyelmeztető- és tájékoztató táblák, transzparens elhelyezéséhez;
c) mobil elárusító fülke, automata árusítógép, egyéb fülke, pavilon ideiglenes elhelyezéséhez, idényjellegű gyümölcs- és fenyőfa árusításhoz;
d) építési munkával kapcsolatos állvány, építőanyag és törmelék elhelyezéséhez, ha a tárolás a 48 órát meghaladja;
e) alkalmi és mozgóbolti árusításhoz, javító-szolgáltató tevékenységhez, árubemutatáshoz;
f) kiállítás, sport- kulturális rendezvények, alkalmi vásár tartásához;
g) cirkusz és mutatványos tevékenységhez;
h) vendéglátó-ipari előkert létesítéséhez, kitelepüléshez, üzleti szállítás, illetve rakodás alkalmával göngyölegek elhelyezéséhez;
i) települési szilárd hulladék gyűjtésére szolgáló gyűjtőedény, valamint zöldhulladék komposztálására szolgáló, továbbá 300 literesnél nagyobb gyűjtőedény szállítási napokon kívüli időpontban történő elhelyezéséhez;
j) tüzelőanyag tárolásához, ha a tárolás a 48 órát meghaladja;
k) lakodalmi- és rendezvénysátor elhelyezéséhez;
l) bontási munkálatokhoz;
m) jármű– lakókocsi, utánfutó, pótkocsi, kamionhoz tartozó vontatmány kivételével –  legfeljebb 8 napig terjedő közterületi tárolásához;
n) elektromos töltőállomás elhelyezéséhez;
o) üzemanyagtöltő állomás elhelyezéséhez;
p) felvételkészítéshez;
q) városnéző lassú jármű/szerelvény közterületi használatához;
r) szórólaposztáshoz, kézből történő utcai árusításhoz, mutatványos tevékenységhez;
s) hőlégballon felbocsátásához, ha arra közterületet vesznek igénybe;
t) reklám- ide értve a hangos reklámot is - alkalmazásához.

7. A közterület-használat korlátozásai

9. § (1) A közterület a rendeltetésétől eltérő célra a 7. § és 8. §-ban meghatározott cél fennállása esetén sem használható:
a) ha az a közterületen tervezett használat az ott lévő zöldterületet helyrehozhatatlanul károsítja;
b) jármű nagyjavítására, átalakítására, szerelésére, festésére, olajcseréjére, mosására, valamint javításra, szerelésre váró jármű elhelyezésére;
c) parkolóhely kizárólagos használatára;
d) a kereskedelmi tevékenységek végzésének a feltételeiről szóló jogszabály szerinti termék közterületi forgalmazására;
e) önkormányzati érdeket sértő, a közbiztonságot vagy a közegészséget veszélyeztető, a közerkölcsöt sértő, valamint zajos, bűzös, füsttel, korommal vagy gőzzel járó, a lakosság nyugalmát zavaró tevékenység gyakorlására;
f) olyan létesítmények és berendezések elhelyezésére, melyek működtetéséhez a szükséges energia- és vízellátás, csatorna vagy a szabályoknak megfelelő szennyvízelvezetés és hulladéktárolás nem biztosítható;
g) olyan tevékenységre, amelynek a gyakorlásához jogszabály településképi eljárás lefolytatását kötelezővé teszi, a településképi eljárást azonban a kötelezett nem kezdeményezte, a kezdeményezést elutasították, vagy a településképi eljárásban hozott döntésben foglalt feltételeket a kötelezett nem teljesítette;
h) olyan tárgy, berendezés elhelyezésére, illetve kihelyezésére, amely mások testi épségét veszélyezteti, vagy a gyalogos-, a jármű- és a gépjárműforgalmat akadályozza;
i) olyan tevékenységre, illetve járművel történő használatra, amely a zúzottkővel, murvával vagy díszburkolattal ellátott közterületet, illetve annak rendeltetésszerű használatát károsítja.
10. § A vendéglátó terasz létesítéséhez szükséges közterület használatához az Önkormányzat az országos településrendezési és építési követelményekről szóló jogszabályban az építmény rendeltetési céljának megfelelő és a helyszíni adottságok figyelembevételével előírt követelmények betartása esetén járul hozzá.
11. § Amennyiben a közterület-használat a járda vagy forgalom számára megnyitott út teljes vagy részbeni elfoglalásával, illetve a jármű- vagy gyalogosforgalom akadályozásával jár, Martonvásár Város Jegyzője (a továbbiakban: Jegyző) a közterület-használathoz való engedélyt feltételekhez kötheti, vagy a használatot megtilthatja, a bejelentést elutasíthatja. A Jegyző a gyalogos- és járműforgalom biztonságos, akadálytalan lebonyolítása érdekében – különösen terelőút, ideiglenes védőkorlát, biztonsági jelzés vagy elterelés létesítésével – a forgalom elvezetésének, illetve a szabad közlekedés biztosításának megoldását az engedélyes, illetve a bejelentő részére előírhatja és az így előírt intézkedések megvalósításának költsége az engedélyest, illetve a bejelentőt terheli.
12. § Nem adható közterület-használati engedély annak:
a) aki az Önkormányzat számára korábbi közterület-használati díjra vonatkozó fizetési kötelezettségének a kérelem benyújtásáig nem tett eleget;
b) akinek korábbi engedélyét a közterület-használat szabálytalansága, vagy jogellenes használat miatt az Önkormányzat visszavonta, 
c) akinek részére az engedély megadása az Önkormányzat jogos érdekeit sértené.
13. § Mozgóbolt útján történő árusítás– az emberi erővel meghajtott eszközökről szezonális jelleggel történő árusítás kivételével –, valamint hangos reklám alkalmazása kizárólag az engedélyben meghatározott útvonal betartásával, valamint munkanapokon 8.00 és 18.00 óra között, illetve ünnepnapnak nem számító szombati napon 9.00 és 13.00 óra között történhet.
14. § (1) Reklám, figyelmeztető- és tájékoztató tábla, valamint transzparens csak olyan módon helyezhető el, hogy az károkozás nélkül eltávolítható legyen.
(2) Gondoskodni kell a reklám, figyelmeztető- és tájékoztató tábla, valamint transzparens műszaki és esztétikai karbantartásáról, valamint elavult tartalom esetén eltávolításáról.
(3) Tilos reklámot, figyelmeztető- és tájékoztató táblát, valamint transzparenst
a) élő növényzetre;
b) utcabútorra;
c) középületre, annak kerítésére;
d) közműoszlopra és –építményre a közműszolgáltató engedélye nélkül;
e) közösségi közlekedés céljára szolgáló épületekre, építményekre;
elhelyezni.
15. § (1) A település teljes közigazgatási területén a buszok és 3,5 tonnánál nagyobb össztömegű járművek, vontatmányok közterületen és kijelölt parkolókban történő tárolása és parkolása
a) az arra kijelölt és engedéllyel igénybevett helyek, valamint a (2) bekezdésben foglaltak kivételével - este 20 és reggel 6 óra között nem megengedett;
b) az (1) bekezdésben foglalt időszaktól eltérő időszakban az erre kijelölt parkolókban megengedett.
(2) Az (1) bekezdésben foglaltak betartása alól a Jegyző e rendelet 7. és 8. § szerinti esetekben egyedi engedély kiadása mellett felmentést adhat.
16. § Közterületen üzemképtelen jármű nem tárolható. Az üzemképtelen jármű elszállításával kapcsolatos részletszabályokat a Kftv. 20. §-a tartalmazza.
17. § (1) Közterületen nem tárolható lakókocsi, utánfutó, pótkocsi, kamionhoz tartozó vontatmány, munkagép és annak munkaeszköze. 
(2) Az (1) bekezdésben felsorolt járművek, eszközök kizárólag saját telephelyen, bértárolásra kijelölt telephelyen, vagy a méretei alapján alkalmas építési telken tarthatók.
18. § Ha a bejelentés alapján tudomásul vett vagy engedéllyel biztosított közterület-használat időtartama alatt élet- vagy balesetveszély elhárítása, egészségügyi mentés, tűzoltás, katasztrófavédelemi, közbiztonsági intézkedés vagy más, elháríthatatlan külső ok (vis maior) miatt a közterület szabad használata válik szükségessé, a bejelentő, illetve engedélyes a használat megszakítását, korlátozását – az elhárításhoz szükséges mértékben és időtartamban – kártalanítási igény nélkül tűrni, illetve a közterületet az erre irányuló felhívásra haladéktalanul, az elhárítás érdekében szükséges mértékben rendelkezésre bocsátani köteles.
19. § Közterület bontásával járó munkálatok esetén az engedélyes köteles az engedélyben foglaltak betartására.

8. A közterület-használattal összefüggő kötelezettségek

20. § (1) Rendeltetéstől eltérő közterület-használat esetén az engedélyes, a bejelentő, illetve a közterület használója köteles:
a) a közterületet a rendeltetésétől eltérő használatra, majd az engedélyezett időtartam lejártával rendeltetésszerű használatra alkalmassá tenni, szükség esetén lezárni, használható állapotban tartani;
b) az igénybe vett közterületet és közvetlen környezetét tisztántartani;
c) a használat befejezését követően az eredeti állapotot helyreállítani.
(2) Engedélyköteles közterület-használat esetén az engedélyes köteles a közterületet kizárólag az engedélyben megadott célra és feltételek betartása mellett használni, a használatért az e rendeletben előírtak szerint díjat fizetni, illetve az engedély eredeti példányát vagy annak hiteles másolatát a helyszínen magánál tartani, és az ellenőrzésre jogosult személyek felhívására felmutatni.
(3) Bejelentés-köteles közterület-használat esetén a bejelentő köteles a közterületet kizárólag a bejelentés tudomásulvételében megadott célra és feltételek betartása mellett használni, a bejelentés tudomásulvételét igazoló iratot a helyszínen magánál tartani, és az ellenőrzésre jogosult személy felhívására felmutatni.
(4) E §-ban rögzített kötelezettségek alól kivételt képezhet a 6. § (2) bekezdésében, valamint a 18. §-ban foglalt eset.  
21. § A közterület-használattal járó kötelezettségek szempontjából a használat időtartamába a helyreállításig terjedő idő is beleszámít.

9. Adatkezelés

22. § (1) Az általános közigazgatási rendtartásról szóló 2016. évi CL. törvényben (a továbbiakban: Ákr.) meghatározott adatkezelésen kívül a kérelmező telefonszámát, elektronikus levélcímét, adószámát vagy adóazonosító jelét, a kérelmező által megadott kapcsolattartó nevét, telefonszámát, elektronikus elérhetőségét az adatkezelő kizárólag a közterület-használati jogosultság és kötelezettségek megállapítása céljából kezeli.
(2) Az adatkezelés időtartama az eljárás megszűnése esetén a közfeladatot ellátó szervek iratkezelésének általános követelményeiről szóló kormányrendeletben meghatározott időtartam, a közterület-használatra irányuló engedély vagy a használat tudomásulvétele esetén a jogosultság megszűnését követő öt év.

III. Fejezet
Bejelentésköteles közterület-használat

10. Eljárási szabályok

23. § (1) A 7. § szerinti bejelentést az e rendelet 2. melléklete szerinti formanyomtatványon vagy azzal egyező adattartalommal, a közterület-használat tervezett megkezdését megelőzően legalább 15 nappal a Martonvásári Polgármesteri Hivatalnál (a továbbiakban: Hivatal) kell megtenni.
(2) A bejelentésnek tartalmaznia kell különösen a bejelentő, illetve használó nevét, elérhetőségét, a használni kívánt közterület megjelölését, a használat célját, időtartamát és mértékét (m²), valamint a 7. § szerinti jogosultság igazolását.
(3) A bejelentést papír alapon – saját kezű (eredeti) aláírással ellátva – személyesen vagy postai úton, illetve elektronikusan, az elektronikus ügyintézés szabályai szerint, ügyfélkapun (a digitális állam szolgáltatásain keresztül) lehet benyújtani. Az elektronikus kapcsolattartásra kötelezett bejelentő a bejelentést kizárólag elektronikusan, a digitális államról és a digitális szolgáltatások nyújtásának egyes szabályairól szóló 2023. évi CIII. törvény (a továbbiakban: DÁP törvény) szerint nyújthatja be.
(4) A bejelentést - Martonvásár Város Önkormányzata Képviselő-testülete által átruházott hatáskörben - a Jegyző bírálja el az Ákr. szerint. A Jegyző a bejelentést – ha a bejelentett tevékenység jogszabályba vagy e rendeletbe nem ütközik – 8 napon belül tudomásul veszi; a tudomásulvételről a bejelentőt írásban, a bejelentésben megadott elérhetőségére értesíti.
(5) A Jegyző a bejelentésekről nyilvántartást vezet.
(6) A Jegyző a bejelentésben foglalt közterülethasználatot megtiltja, ha
a) a bejelentett tevékenység jogszabályba vagy e rendeletbe ütközik,
b) a használat az e rendeletben foglalt közterület-használati korlátozás vagy tilalom alá esik, vagy
c) a bejelentés hiányos, és a bejelentő a hiánypótlásra való felhívásnak az abban megjelölt határidőn belül nem tesz eleget,
d) a bejelentésben megjelölt közterületre, azonos időszakra vonatkozóan korábbi bejelentést már tudomásul vettek, és a későbbi bejelentés szerinti használat a korábbi bejelentés szerinti használatot akadályozná vagy annak gyakorlását korlátozná,
e) a bejelentésben megjelölt közterületre, azonos időszakra vonatkozóan már közterület-használati engedélyt adtak ki, és a bejelentett használat a már engedélyezett használatot akadályozná vagy annak gyakorlását korlátozná.                                                                
(7) A tudomásulvételben a Jegyző a használathoz feltételeket írhat elő. A bejelentő a közterület-használatot csak a tudomásulvétel kézhezvételét követően, illetve az Ákr. szerinti jogszerű hallgatás esetén kezdheti meg.
 (8) A bejelentés-köteles közterület-használat díjmentes, az e rendeletben meghatározott kivételekkel.

IV. Fejezet
Engedélyköteles közterület-használat

11. Az engedély iránti kérelem formai és tartalmi követelményei

24. § (1) Az engedélyt annak kell kérnie, aki a közterületet használni kívánja.
(2) Ha a közterület használata építési (létesítési) engedélyhez kötött épület vagy más építmény elhelyezése céljából szükséges, az engedélyt az építtetőnek kell kérnie.
(3) Ha a közterület ideiglenes jellegű használata építési munka végzésével kapcsolatos állvány, építőanyag, törmelék stb. elhelyezése céljából szükséges, az engedélyt a kivitelezőnek kell kérnie.
(4) Ha a közterületet kiállítás, sport- kulturális rendezvények, alkalmi vásár tartása céljából kívánják használni, az engedélyt a rendezvény szervezőjének kell kérnie.
(5) Az engedély iránti kérelmet a rendelet 1. melléklete szerinti formanyomtatványon kell a közterület használatát megelőzően legalább 15 nappal benyújtani.
(6) Az engedély iránti kérelemhez csatolni kell:
a) a közterületen folytatni kívánt tevékenység gyakorlására jogosító okirat (pl. vállalkozói igazolvány, működési engedély, cégkivonat) másolatát;
b) jogi személy kérelmező esetén az aláírási címpéldányának egyszerű másolatát, vagy az aláírási jogosultságának okirattal való igazolását;
c)   reklám elhelyezésére vonatkozó kérelem esetén a reklámhordozó műszaki dokumentációját, esztétikai tervét, látványtervét;
d) mutatványos tevékenység esetén a jogszabályban meghatározott eszközök és berendezések érvényes műszaki vizsgáját bizonyító okirat másolatát;
e) kiállítás, vásár, egyéb rendezvény esetében a kérelmező terület takarítására vonatkozó nyilatkozatát;
f) zöldterület, közpark használata esetén a kérelmező terület helyreállítására vonatkozó nyilatkozatát;
g) a használni kívánt közterület elhelyezkedését és nagyságát feltüntető méretezett helyszínrajzot, amelyen szerepel a határoló közterületek megnevezése is;
h) ha a közterületet nem a közterületen álló felépítmény (épület vagy pavilon) tulajdonosa használja, a felépítmény tulajdonosa és a harmadik személy között létrejött, a felépítményben folytatott tevékenységre vonatkozó megállapodást;
i) a rendezvény esetében a keletkező hulladék elszállításáról szóló szerződést;
j) a közút kezelőjének a hozzájárulását, ha a közterület-használat olyan tevékenység gyakorlására vonatkozik, amely csak közútkezelői hozzájárulással gyakorolható;
k) mozgóboltból történő vendéglátás esetén a tevékenység folytatására szolgáló jármű látványtervét;
l) idényjellegű árusítás esetén az árusítóhely, vendéglátó terasz látványtervét.
(7) Az engedély iránti kérelmet papír alapon – saját kezű (eredeti) aláírással ellátva – személyesen vagy postai úton, illetve elektronikusan, az elektronikus ügyintézés szabályai szerint, ügyfélkapun (a digitális állam szolgáltatásain keresztül) lehet benyújtani. Az elektronikus kapcsolattartásra kötelezett kérelmező a kérelmet kizárólag elektronikusan, a DÁP törvény szerint nyújthatja be.

12. Az engedély iránti kérelem eljárási szabályai

25. § (1) A közterület rendeltetésétől eltérő használatára irányuló engedély nem pótolja a közterületen folytatni kívánt tevékenységhez szükséges, jogszabályban előírt hatósági, szakhatósági engedélyt vagy más szerv szükséges hozzájárulását.
(2) Az Önkormányzatnak a közterület-használatról hozott döntése nem korlátozhatja másnak a közterület rendeltetésétől eltérő célú használatára az Önkormányzat döntésével szerzett jogának a gyakorlását.
(3) Azonos közterületet érintő, azonos időpontban történő közterület-használatra benyújtott több kérelem közül a korábban benyújtott kérelem a későbbit megelőzi, ha a később benyújtott kérelemben megjelölt tevékenység a korábbi kérelem szerinti tevékenységet akadályozná, vagy annak gyakorlását korlátozná.
26. § Az eljárás során vizsgálni kell a városképi, városrendezési, műemlékvédelmi, közlekedési, közbiztonsági, környezetvédelmi, útügyi, közegészségügyi és köztisztasági előírásoknak, valamint a kereskedelmi és turisztikai jogszabályoknak és szempontoknak való megfelelést.
27. § (1) A közterület-használatot a Martonvásár Város Önkormányzata Képviselő-testülete által átruházott hatáskörben a Jegyző engedélyezi. Az engedélyezési eljárás során az Ákr. rendelkezéseit kell alkalmazni.
(2) A Jegyző által kiadott engedélyekről a Hivatal nyilvántartást vezet.
28. § (1) A közterület-használat határozatlan vagy határozott időre engedélyezhető.
(2) A határozott időre szóló közterület-használat legrövidebb időtartama 1 nap, leghosszabb időtartama 2 év, mely kérelemre többször meghosszabbítható.
(3) Az engedély meghosszabbítását 30 nappal az engedélyben megállapított határidő lejártát megelőzően, írásban kell kezdeményezni. Az engedély szüneteltetésére nincs lehetőség.
29. § (1) Közérdekből – különösen a közrend, a közbiztonság, a közegészség megőrzése, a fogyasztók, a szolgáltatások igénybevevőinek védelme, a csalás elleni küzdelem, a környezet és a városi környezet védelme, a nemzeti történelmi és művészeti örökség megőrzése – az engedély megadása feltételekhez köthető vagy megtagadható.
(2) Elutasítható a közterület-használat iránti kérelem, amennyiben
a) a közterület korlátozott nagysága, befogadóképessége indokolja vagy;
b) a tevékenység végzéséhez szükséges feltételek korlátozottsága indokolja vagy;
c) a már kiadott engedélyhez kötött tevékenységek mellett további tevékenység végzése nem biztosítható.
(3) Amennyiben a közterületen folytatni kívánt tevékenységet jogszabály valamely hatóság vagy más szerv engedélyéhez, hozzájárulásához köti, a közterület-használati engedély csak az engedély, hozzájárulás megléte esetén adható ki.
30. § Ha a közterület-használati engedély iránti kérelem hiányos, a Jegyző a kérelmezőt legfeljebb 8 napos határidő tűzésével hiánypótlásra szólítja fel és a hiánypótlás teljesítésére, annak elmaradására vonatkozó szabályokat a hatáskör gyakorlója az Ákr. szerint alkalmazza.

13.  A közterület-használatról szóló önkormányzati döntés

31. § A közterület rendeltetésétől eltérő használatára irányuló engedélyről szóló döntés önkormányzati hatósági ügy.
32. § Az engedélynek tartalmaznia kell különösen:
a) az engedélyes nevét, lakóhelyének vagy székhelyének (telephelyének) címét;
b) az engedélyes közterület-használatot érintő tevékenységében részt vevő bejelentett családtagjainak, alkalmazottainak, illetve megbízottjának nevét és lakcímét;
c) a közterület-használat helyének, módjának, mértékének és feltételeinek pontos meghatározását;
d) a közterület-használat célját, időtartamát;
e) a közterületen elhelyezendő tárgyak (asztal, napernyő, hirdetőtábla stb.) megjelenésére (anyag, szín, forma stb.) és elhelyezésének módjára vonatkozó előírásokat;
f) a közterület-használati díj mértékét, fizetésének módját és határidejét;
g) a közterület-használattal járó járulékos költségek (közműdíjak) viselésének és megfizetésének módját;
h) a településképi követelményeket, a környezetvédelmi, valamint a munka- és balesetvédelmi előírások betartására vonatkozó kikötéseket;
i) az engedélytől eltérő közterület-használat követelményeire való figyelmeztetést;
j) a közterület-használat közérdekből történő megszüntetésének lehetőségéről szóló tájékoztatást, valamint az engedély visszavonására való figyelmeztetést;
k) a közterület-használat időtartama alatt szükséges állagmegóvási, karbantartási és tisztántartási kötelezettség előírását;
l) a közterület-használat során okozott kár megtérítésére vonatkozó előírást;
m) az engedély megszűnése esetén az eredeti állapot helyreállítására vonatkozó kötelezettség előírását.

14. A közterület-használati jogosultság megszűnése, szüneteltetése

33. § (1) Megszűnik a közterület-használat:
a) az engedélyben meghatározott idő elteltével;
b) az engedélyes kérelmére;
c) az engedélyes halálával, jogutód nélküli megszűnésével;
d) az engedély megvonásával.
(2) Ha a közterület-használatot az engedélyes meg kívánja szüntetni, köteles az engedély visszavonását a használat megszüntetésének tervezett időpontját megelőző 30 nappal írásban kérni. Ebben az esetben a megfizetett közterület-használati díj időarányos részét az engedélyes részére vissza kell téríteni.
(3) A közterület-használati engedély közérdekből, kártalanítási és elhelyezési kötelezettség nélkül bármikor megvonható.
(4) Amennyiben a közterület-használati engedély megvonására az engedélyesnek nem felróható okból kerül sor, részére a megfizetett közterület-használati díj időarányos részét vissza kell téríteni.
(5) Meg kell vonni a közterület-használati engedélyt, ha az engedélyes:
a) a közterületet az engedélyben meghatározottaktól eltérően használja;
b) a használatot másnak átengedi;
c) a közterület-használati díjat az engedélyben meghatározott időpontig nem fizeti meg.
34. § A közterület-használati jogosultság megszűnése esetén a jogosult által már befizetett közterület-használati díj időarányos része visszajár. A visszafizetendő közterület-használati díj összegét csökkenteni kell
a) a fennálló közterület-használati díjtartozás összegével;
b) a közterület-használó helyett elvégzett állagmegóvási, karbantartási, helyreállítási költségekkel.
35. § (1) Közérdekből a közterület-használat szünetelése rendelhető el. A szünetelés nem lehet hosszabb, mint az engedélyben meghatározott időtartam.
(2) A közterület-használat szünetelésének ideje nem számít bele a közterület-használat időtartamába.

15. A közterület-használati díj megállapítására vonatkozó eljárási szabályok

36. § A közterület rendeltetésének megfelelő használata, rendeltetéstől eltérő szabad használata, valamint a bejelentésköteles közterület-használat díjmentes.
37. § A közterület nem rendeltetésszerű engedélyköteles használatáért az engedélyes közterület-használati díjat köteles fizetni.
38. § (1) A közterület-használat ingyenes, ha a közterület használati engedélyt:
a) az önkormányzat, vagy az önkormányzati intézmény rendezvényére;
b) önkormányzati beruházásra;
c) egyházi rendezvényre;
d) nemzetiségi önkormányzat rendezvényeire;
e) helyi civil szervezet nem üzleti célú, kulturális vagy sport rendezvényére;
f) önkormányzat által támogatott rendezvényre;
g) az országos vagy helyi védelem alatt álló műemlék épület felújításával kapcsolatos közterület-használatra kérik;
h) a közmű üzemzavarának elhárítása érdekében szükséges, halaszthatatlan közterület-használatra kérik.
(2) Díjmentesség adható a civil szervezetek működéséről szóló törvény hatálya alá tartozó civil szervezet – gazdasági-vállalkozási tevékenységre nem vonatkozó – társadalmilag hasznos, közösségi célú tevékenységéhez, kulturális vagy sport rendezvényeihez kapcsolódó közterület-használatára, továbbá díjmentesség állapítható meg olyan magánszemélyek részére, akik a város közösségi, kulturális életéhez kapcsolódó rendezvényeket valósítanak meg és az Önkormányzat támogatja a rendezvényt.
(3) A közterület-használati díj alóli mentesség nem érinti a közterület-használat jogosultjának állagmegőrzési és helyreállítási kötelezettségét.
39. § (1) A közterület-használat területének a megállapításakor a töredék négyzetméter egész négyzetméternek számít.
(2) A közterület-használati díj számítása szempontjából minden megkezdett nap egy egész napnak számít.
(3) A közterület-használati díj havi díjának számítása szempontjából minden megkezdett hónap egész hónapnak számít.
(4) A létesítményekkel elfoglalt közterület nagyságának megállapításánál a létesítmény négyzetméterekben számított alapterületét és a hozzá tartozó – alapterületen túlnyúló – szerkezet (ponyva, tető stb.) területét együttesen kell számításba venni.
(5) Reklám, figyelmeztető- és tájékoztató táblák, valamint transzparensek esetén azok hirdető- illetve tájékoztató felületét kell figyelembe venni.
(6) Épület vagy építmény esetében a közterület-használat négyzetméterben megállapított területe az épület vagy építmény alapterületével megegyezik. A közterület-használat négyzetméterben megállapított területébe az épület vagy építmény alapterületén túlnyúló szerkezet, födém merőleges vetülete szerinti területet hozzá kell adni.
40. § Kiemelt jelentőséggel bíró közterületek esetén az e rendeletben foglalt díjak 150 %-át kell megfizetni.
41. § Aki ugyanazon tevékenysége miatt többféle kategóriában lenne díjfizetésre kötelezett, a legmagasabb díjtételt eredményező kategória szerint kell megfizetnie a közterület-használati díjat.
42. § A díjat az engedélyes a közterület tényleges használatára, illetve a közterületen elhelyezett létesítmény tényleges üzemeltetésére tekintet nélkül az engedélyben rögzített időtartamra és módon köteles megfizetni.
43. § A Jegyző a közterület-használtért fizetendő díj egy részét vagy egészét az engedélyes kérelmére elengedheti:
a) a társadalmilag hasznos, karitatív, jótékony rendezvény szervezésére, illetve adomány gyűjtésére irányuló közterület-használat;
b) Martonvásár kulturális és turisztikai vonzerejének növelését szolgáló rendezvény tartása esetén;
c) annak a természetes személy engedélyesnek, akinek a családjában az egy főre jutó jövedelem nem haladja meg az öregségi nyugdíj mindenkori legkisebb összegét, egyedülálló személy esetén az öregségi nyugdíj mindenkori legkisebb összegének 150 %-át;
d) Magyarország Kormánya által elrendelt veszélyhelyzet időszakban, a veszélyhelyzettel működésében érintett engedélyes részére (az erre irányuló kérelem a veszélyhelyzet időszakában nyújtható be).
44. § Amennyiben a közterület-használat önkormányzati és nem önkormányzati tulajdonban vagy kezelésben álló területet együttesen érint, a közterület-használati díjat kizárólag az Önkormányzat tulajdonában vagy kezelésében álló terület vonatkozásában kell megfizetni. Esetleges díjmentesség esetén a díjmentesség kizárólag az Önkormányzat tulajdonában vagy kezelésében álló közterület használatára terjed ki.
45. § (1) Ha a közterület-használat – engedélyköteles használat esetén a használati díjon felül –  az önkormányzatnál vagy más szervnél többletköltséggel jár – így különösen a forgalom elterelésével, forgalomirányító személy közreműködésével, ideiglenes jelző- vagy    forgalomtechnikai táblázással, ideiglenes forgalomkorlátozással összefüggésben –, e költségek megfizetéséről a Jegyző a közterület-használatról szóló döntésben, illetve bejelentésköteles használat tudomásulvételében külön rendelkezik.                                                 
(2) Az (1) bekezdés szerinti többletköltségek az engedélyest, illetve a bejelentőt terhelik, és azokat a Jegyző által meghatározott határidőben és módon kell megfizetni.

16. Közterület-használati díjak

46. § (1) A közterület használatáért az engedélyes
a) a közterületbe 10 cm-en túl benyúló üzlethomlokzat (portál), kirakatszekrény, üzleti védőtető (előtető), reklám, cég és címtábla esetében 1050,- Ft/ m2/hó;
b)  reklám, figyelmezető- és tájékoztató táblák esetében 850,- Ft/ m2/hó;
c) transzparensek esetében:
ca) 30 napig terjedő kihelyezés esetében 150,- Ft/m2/nap,
cb) 30 napot meghaladó folyamatos kihelyezés esetében 300,- Ft/m2/nap ;
d) felvételkészítés:
da) álló pontban végzett felvételkészítés esetén - megkezdett m2-enként - 5000,- Ft/m2/nap,
db) mozgó felvétel készítése esetén folyóméterenként 5 000,- Ft;
e) mobil árusítófülke, egyéb fülke, pavilon, alkalmi árusítás, árubemutatás, javító-szolgáltató tevékenység, alkalmi vásár, valamint idényjellegű gyümölcs- és fenyőfa árusítás esetében 550,- Ft/ m2/nap;
f) építési munkával kapcsolatos építőanyag és törmelék elhelyezése esetén, ha a tárolás a 48 órát meghaladja:
fa) és az előírt közúti űrszelvény minimális méretét – a vonatkozó balesetvédelmi-, közlekedési jogszabályok figyelembevételével – nem lehet biztosítani: 1-7 napig 1100,- Ft/ m2/nap, 8 naptól 1550, - Ft/ m2/nap,
fb) és az előírt közúti űrszelvény minimális méretét – a vonatkozó balesetvédelmi-, közlekedési jogszabályok figyelembevételével – biztosítani lehet: az 1-2. napon - ingyenes, a 3-7. napig - tároló edényzetben, konténerben történő elhelyezés esetén ingyenes, egyéb esetben 3.000,-Ft/m2/nap, a 8. naptól - 3.100,-Ft/m2/nap;
g) mozgóbolti árusítás esetén 15000,- Ft/jármű/nap vagy - amennyiben meghatározható a pontos útvonal -  15,- Ft /megkezdett folyóméter/nap;
h) kiállítás, sport, kulturális rendezvény esetében 160,- Ft/m2/nap;
i) cirkusz és mutatványos tevékenység esetében 50 m2 foglalásáig 300,-Ft/m2/nap;
j) cirkusz és mutatványos tevékenység esetében 50 m2 foglalása felett 50,- Ft/m2/nap;
k) szórólaposztás, kézből történő utcai árusítás esetén 30 000,- Ft/alkalom;
l) vendéglátó-ipari előkert, vendéglátó terasz esetében 1150,- Ft/m2/hó;
m) üzleti szállítás, rakodás alkalmával göngyölegek elhelyezése, árukirakodás esetében 250,- Ft/m2/nap;
n) települési szilárd hulladék gyűjtésére szolgáló gyűjtőedény, valamint zöldhulladék komposztálására szolgáló, továbbá 300 literesnél nagyobb gyűjtőedény szállítási napokon kívüli időpontban történő elhelyezése esetében 750,- Ft/m2/hó;
o) tüzelőanyag tárolása, ha a tárolás a 48 órát meghaladja 1200,- Ft/m2/nap;
p) közterület bontása esetében, ide nem értve az útrendelet hatálya alá tartozó utak és járdák bontását: 1100.- Ft/m2/nap; 
q) jármű – lakókocsi, utánfutó, pótkocsi, kamionhoz tartozó vontatmány kivételével – legfeljebb 8 napig terjedő közterületi tárolása esetén 10 000,- Ft/jármű/nap;
r) üzemanyagtöltő állomás esetében 110.-Ft/m2/nap;
s) elektromos töltőállomás üzemeltetése (kivéve díjmentes szolgáltatás esetén) esetében 150 000.-Ft/parkoló/év;
t) automata árusító gép esetében 300.-Ft/m2/nap;
u) városnéző lassújármű/szerelvény esetében 15.500.-Ft/db/nap;
v) hőlégballon felbocsátása esetén 100 000,- Ft/alkalom/db;
w) hangos reklám alkalmazása esetén 2 000,- Ft/nap.
díjat köteles fizetni.

17. A közterület-használati díj megfizetésére vonatkozó eljárási szabályok

47. § A megállapított közterület-használati díjat az engedélyes:
a) az egy évet meghaladó vagy határozatlan idejű közterület-használat esetén a tárgyévi díjat az engedély kézbesítését követő 8 napon belül, a közterület-használat megkezdése előtt, azt követően pedig az éves díjat január 31-ig egy összegben köteles megfizetni, az engedélyben meghatározott számlaszámra;
b) havi vagy napi használat esetén az engedély kézbesítését követő 8 napon belül, a közterület-használat megkezdése előtt, majd azt követően minden hó 10. napjáig egy összegben köteles megfizetni, az engedélyben meghatározott számlaszámra.
48. § A százezer forintot meg nem haladó közterület-használati díjat, vagy a kilencven napot meg nem haladó közterület-használati időtartam esetén a közterület-használat díját egy összegben kell megállapítani és megfizetni.
49. § A közterület-használati díj megfizetését az Önkormányzat által kiadott készpénz-átutalási megbízással vagy az Önkormányzat számlájára történő átutalással kell teljesíteni.
50. § (1) Késedelmes fizetés esetén a jogosult késedelmi kamatként a mindenkori jegybanki alapkamat kétszeresét köteles megfizetni.
(2) Közterület-használati díjtartozás fennállása esetén a közterület-használót az Önkormányzat tizenöt napos határidő tűzésével fizetésre szólítja fel.
(3) Ha a közterület-használati díjat a fizetési felszólítást követően sem fizetik meg, a közterület-használati jogosultságot az Önkormányzat megszünteti, és az eredeti állapot helyreállítására kötelezi a közterület használóját.

V. Fejezet
A közterület jogellenes használata

18. A közterület-használat ellenőrzése

51. § A közterület jogellenes használatának minősül:  
a) az engedély- vagy bejelentésköteles közterület-használatnak engedély, vagy bejelentés nélkül, illetve az engedély vagy bejelentés tudomásulvételét megelőzően történő megkezdése; 
b) a bejelentés alapján tudomásul vett, illetve engedéllyel folytatott közterület-használatnak az engedélyben, illetve a tudomásulvételben foglaltaktól eltérő módon – így különösen a meghatározottnál hosszabb időtartamban, nagyobb alapterületen, más célra vagy más időpontban – történő gyakorlása.
52. § (1) A közterületek rendjét, rendeltetésszerű használatát, állapotát, a közterület rendeltetésszerű használatának alapvető szabályainak, az e rendeletben meghatározott korlátozásoknak betartását, bejelentésköteles közterület-használat esetén a bejelentést és a tudomásulvételt, engedélyköteles közterület-használat esetén pedig a közterület-használati engedélyek meglétét a Jegyző a Hivatal és a közterület-felügyelő(k) útján folyamatosan ellenőrizteti.
(2) Az engedélyhez kötött, de engedély nélküli közterület-használatnál a használót, az engedélytől eltérő használat esetén az engedélyest - illetve bejelentésköteles közterület-használatnál a bejelentés elmulasztása vagy tudomásulvételt megelőző használat esetén a használót - a közterület-felügyelő vagy a Jegyző határidő tűzésével felhívja a közterület-használat megszüntetésére, a közterület-használati engedély beszerzésére, az engedély szerinti használatra, illetve a bejelentés megtételére és tudomásulvétel alapján történő használatra és a közterület – saját költségen, bárminemű kártalanítási igény nélküli – az eredeti állapotának megfelelő helyreállítására.

19. A közterület jogellenes használatának jogkövetkezményei

53. § (1) Aki közterületet engedély - bejelentésköteles használat esetén tudomásulvételről szóló hatósági döntés- nélkül vagy a hozzájárulástól eltérő módon, különösen a hozzájárulásban rögzített céltól vagy tevékenységtől eltérő más tevékenységre vagy a hozzájárulásban meghatározott mértéket meghaladó alapterületet használ, köteles az ellenőrzésre jogosult szerv felhívására a jogellenes közterület-használatot az előírt határidőben megszüntetni, továbbá kártalanítás nélkül köteles a közterület eredeti állapotának a helyreállítására.
(2) Az (1) bekezdésben meghatározottak esetén a hatóság kötelezi a közterületet jogellenesen használót az eredeti állapotot helyreállítására és a közterület-használat díj megfizetésére.
(3) Jogosulatlan közterület-használat esetén a közigazgatási szankció alkalmazása nem mentesít a közterület-használati díjfizetési és a helyreállítási kötelezettség alól.
(4) Jogosulatlan közterület-használat esetén a közterület-használati díjat e rendelet díjszabása szerint utólag kell megállapítani. 
(5) A be nem fizetett közterület-használati díj esetén a Jegyző felhívást küld az engedélyesnek a díj megfizetésére vonatkozóan. A közterület-használati díj adók módjára behajtható köztartozás, melynek végrehajtásra való átadásáról a Jegyző intézkedik eredménytelen felhívás esetén.
(6) Megtagadható a közterület-használati engedély, illetve a bejelentés nem vehető tudomásul annak, aki a kérelem, illetve a bejelentés benyújtását megelőzően a közterület-használatra vonatkozó szabályokat megsértette, különösen, ha emiatt vele szemben jogkövetkezményt – különösen bírságot – állapítottak meg.
54. § Az Önkormányzat az eredeti állapotot az erre irányuló felhívás mellőzésével vagy a megszabott határidő elteltére való tekintet nélkül azonnal helyreállíttathatja, ha az az élet- és balesetveszély vagy jelentős anyagi kár bekövetkezése miatt, a közrend, a közbiztonság, a közterület rendje és rendeltetésszerű használata súlyos sérelmének az elhárítása érdekében szükséges. Az eredeti állapot helyreállításának a költségeit ebben az esetben is a jogosulatlan közterület-használó köteles viselni.
55. § (1) Közösségi együttélés alapvető szabályait sértő magatartást valósít meg az, aki e rendeletben foglaltakat megsérti.
(2) E rendeletben foglaltak megsértése esetén bírság kiszabására Martonvásár Város Önkormányzata Képviselő-testületének a közösségi együttélés alapvető szabályairól, valamint ezek megsértésének és elmulasztásának jogkövetkezményeiről szóló önkormányzati rendeletében meghatározott mértékig és módon kerülhet sor.

VI. Fejezet
Záró rendelkezések

56. § Ez a rendelet 2027. január 1. napján lép hatályba.
57. § E rendelet rendelkezéseit a hatályba lépését követően indult ügyekben és megismételt eljárásokban kell alkalmazni.
58. § Hatályát veszti Martonvásár Város Önkormányzata Képviselő-testületének a település rendjéről, a közösségi együttélés alapvető szabályairól és közterület-felügyelet létrehozásáról szóló 17/2016 (X.12.) önkormányzati rendelete.



	Horváth Bálint	Dr. Szabó-Schmidt Katalin
	polgármester	jegyző

Kihirdetve:		
		Dr. Szabó-Schmidt Katalin
		jegyző



1. melléklet a ………. rendelethez

Kérelem
Közterület-használati engedélyhez

Természetes személy kérelmező esetén:
Név (születési név is): …………………………………………………………………………
Anyja neve:…………………………………………………………………………………….
Születési hely, idő:……………………………………………………………………………..
Lakóhelye címe:………………………………………………………………………………..
Adóazonosító jele:……………………………………………………………………………...
Jogi személy, jogi személyiséggel nem rendelkező kérelmező esetén:
Cég megnevezése:………………………………………………………………………………
Székhelye:………………………………………………………………………………………
Telephelye:……………………………………………………………………………………...
Levelezési cím:………………………………………………………………………………….
Adószám:………………………………………………………………………………………..
Bankszámlaszám:………………………………………………………………………………

A közterület-használat
Helye(helyrajzi szám is):……………………………………………………………………….
Mértéke(m2-):……………………………………………………………………………….
…………………………………………………………………………………………………..
Célja:……………………………………………………………………………………………
…………………………………………………………………………………………………..
Időtartama:…………………………………………………………………………………
A közterület-használattal érintett berendezési tárgy vagy jármű leírása (anyaga, rögzítés módja, jármű esetén rendszáma, típusa, a megengedett legnagyobb összsúlya, stb.)………….…………………………………………………………………………………..
…………………………………………………………………………………………………...
…………………………………………………………………………………………………...
A közterületen folytatni kívánt tevékenység gyakorlására jogosító okirat megnevezése, száma: …………………………………………………………………………………………..

A közterület-használatot érintő tevékenységben részt vevő bejelentett családtag, alkalmazott, megbízott neve és lakcíme: ……………………………………………………..
…………………………………………………………………………………………………...
A közterület-használati díj fizetésének módja: …………………………………………………………...
Büntetőjogi felelősségem tudatában kijelentem, hogy az általam közölt adatok a valóságnak megfelelnek.
Kijelentem, hogy Martonvásár Város Önkormányzata Képviselő-testületének közterület-használatról szóló önkormányzati rendeletében foglaltakat ismerem, az abban foglaltakat az engedély megadása esetén magamra nézve kötelezőnek ismerem el, a közterület-használati díj fizetését vállalom.

Dátum:……………………………………….

………………………………………..
aláírás


Csatolt mellékletek:
 a) a közterületen folytatni kívánt tevékenység gyakorlására jogosító okirat (pl. vállalkozói igazolvány, működési engedély, cégkivonat) másolata;
 b) jogi személy kérelmező esetén az aláírási címpéldányának egyszerű másolata, vagy az aláírási jogosultságának okirattal való igazolása;
 c) reklám elhelyezésére vonatkozó kérelem esetén a reklámhordozó műszaki dokumentációja, esztétikai terve, látványterve;
 d) mutatványos tevékenység esetén a jogszabályban meghatározott eszközök és berendezések érvényes műszaki vizsgáját bizonyító okirat másolata;
 e) kiállítás, vásár, egyéb rendezvény esetében a kérelmező terület takarítására vonatkozó nyilatkozata;
 f) zöldterület, közpark használata esetén a kérelmező terület helyreállítására vonatkozó nyilatkozata;
 g) a használni kívánt közterület elhelyezkedését és nagyságát feltüntető méretezett helyszínrajz, amelyen szerepel a határoló közterületek megnevezése is;
 h) ha a közterületet nem a közterületen álló felépítmény (épület vagy pavilon) tulajdonosa használja, a felépítmény tulajdonosa és a harmadik személy között létrejött, a felépítményben folytatott tevékenységre vonatkozó megállapodás;
 i) rendezvény esetében a keletkező hulladék elszállításáról szóló szerződés;
 j) a közút kezelőjének a hozzájárulása, ha a közterület-használat olyan tevékenység gyakorlására vonatkozik, amely csak közútkezelői hozzájárulással gyakorolható;
 k) mozgóboltból történő vendéglátás esetén a tevékenység folytatására szolgáló jármű látványterve;
 l) idényjellegű árusítás esetén az árusítóhely, vendéglátó terasz látványterve.



2. melléklet

BEJELENTÉS
bejelentés-köteles közterület-használathoz


1. A bejelentő adatai
Természetes személy bejelentő esetén:
Név (születési név is): 	
Anyja neve: 	
Születési hely, idő: 	
Lakóhely címe: 	
Telefonszám: 	
Elektronikus levélcím:	
Jogi személy, jogi személyiséggel nem rendelkező szervezet bejelentő esetén:
Szervezet megnevezése: 	
Székhelye: 	
Telephelye:	
Levelezési cím: 	
Adószám: 	
Kapcsolattartó neve: 	
Kapcsolattartó telefonszáma: 	
Kapcsolattartó elektronikus levélcíme: 	

2. A közterület-használat adatai
A használni kívánt közterület megnevezése (utca, tér): 	
A közterület helyrajzi száma: 	
A használat mértéke (m²):	
A használat tervezett időtartama (kezdő és befejező időpont): 	

A használat célja (a rendelet 7. § (1) bekezdés a)–f) pontja vagy (2) bekezdés a)–d) pontja szerinti kategória megjelölése):
	
	
	
A közterületen elhelyezni kívánt berendezési tárgy, jármű, létesítmény leírása (anyaga, rögzítés módja, jármű esetén rendszáma, típusa):
	
	
	
	
	

3. A bejelentés-köteles használatra való jogosultság igazolása
A rendelet 7. § (1) bekezdése szerinti bejelentő esetén a jogosultságot igazoló dokumentum (pl. nyilvántartásba vételt igazoló okirat, alapító okirat, létesítő okirat, megbízási szerződés) megnevezése és száma:
	
	

4. Nyilatkozat
Büntetőjogi felelősségem tudatában kijelentem, hogy az általam közölt adatok a valóságnak megfelelnek. Tudomásul veszem, hogy a közterület-használat csak a Jegyző tudomásulvételének kézhezvételét követően, illetve az általános közigazgatási rendtartásról szóló törvény szerinti jogszerű hallgatás esetén kezdhető meg. Tudomásul veszem továbbá, hogy a bejelentés nem pótolja a külön jogszabályban előírt bejelentési, engedélyezési, hozzájárulási kötelezettséget.


Kelt: ...........................................

........................................
     Bejelentő aláírása



3. melléklet

Kiemelt jelentőséggel bíró közterületek

	1
	Közterület megnevezése
	Közterület lehatárolása

	2
	BRUNSZVIK ÚT
	MINDKÉT OLDAL

	3
	BRUNSZVIK ÚT 2.
	BRUNSZVIK-KERT

	4
	BUDAI ÚT
	MINDKÉT OLDAL az Ady E. u-ig

	5
	BEETHOVEN ÚT
	MINDKÉT OLDALON

	6
	EMLÉKEZÉS TERE
	

	7
	FEHÉRVÁRI ÚT
	10. SZÁM ELŐTTI PARK

	8
	FEHÉRVÁRI ÚT
	HATÁR UTCAI SAROK

	9
	KODÁLY ZOLTÁN UTCA
	AZ EMELETES HÁZAKIG, ÉS A PARKOLÓK

	10
	LAKOSSÁGI CÉLÚ, ÖNKORMÁNYZATI TULAJDONÚ INGATLANOKAT, INTÉZMÉNYEKET ÖVEZŐ KÖZTERÜLETEK
	- MARTONVÁSÁRI POLGÁRMESTERI HIVATAL, BUDAI ÚT 13.
- BBK, EMLÉKEZÉS TERE 2.
- ÓVODAMÚZEUM, BEETHOVEN ÚT 13.
- KÖNYVTÁR, SZENT LÁSZLÓ ÚT 2.
- BRUNSZVIK TERÉZ ÓVODA, DEÁK F. U. 3.
- SEGÍTŐ SZOLGÁLAT, SZENT LÁSZLÓ ÚT 24.
- SPORTKÖZPONT, SPORTTELEP UTCA
- SPORTCSARNOK, SZENT LÁSZLÓ ÚT 2.
- KÖZTEMETŐ, BAJCSY-ZS. U., ORGONA U.
- VASÚTÁLLOMÁS- zöldsziget,
parkolók
- ORVOSI RENDELŐK 
MVK TELEPHELYE
BUDAI ÚT 4. SZ. ALATTI PARKOLÓ

	11
	RÁKÓCZI ÚT
	BUDAI ÚTTÓL AZ ORVOSI RENDELŐIG BEZÁRÓLAG, MINDKÉT OLDALON

	12
	SZENT LÁSZLÓ ÚT
	2-24. ELŐTTI PARK ÉS A PÁRATLAN OLDALON A KASSAY KÖZIG

	13
	TELEPÜLÉSRE BEVEZETŐ UTAK
	VÁROSTÁBLA KÖRNYEZETE 10 M SUGARÚ KÖRBEN

	14
	VÁSÁR UTCA
	

	15
	ORGONA UTCA
	TŰZOLTÓSZERTÁR ELŐTTI TERÜLET

	16
	VASÚT UTCA
	TELJES EGÉSZÉBEN, KIVÉVE 1-4 HÁZSZÁMOK



